Competențele menționate la articolul 35 alineatul (3)

Articolul 35 prevede un cadru pentru instituirea sistemelor de îmbunătățire a performanței: sistemele de tarifare a infrastructurii trebuie să încurajeze întreprinderile feroviare și administratorii infrastructurii să reducă la minimum perturbările și să îmbunătățească performanțele rețelei feroviare printr-un sistem de îmbunătățire a performanței. Acest sistem poate conține sancțiuni pentru acțiunile care perturbă exploatarea rețelei, compensații pentru întreprinderile afectate de perturbări și prime care recompensează depășirea performanțelor planificate. Principiile de bază ale sistemului de îmbunătățire a performanței, astfel cum sunt stabilite la punctul 2 din anexa VI la directivă, se aplică în întreaga rețea (de exemplu, lista categoriilor de întârzieri, procedurile de bază pentru calcularea plăților datorate și obligația de a pune la dispoziție un sistem de soluționare a diferendelor).

În temeiul articolului 35 alineatul (3), Comisia poate adopta acte delegate de modificare a punctului 2 litera (c) din anexa VI. La punctul 2 litera (c) din anexa VI sunt enumerate categoriile și subcategoriile în care trebuie încadrate toate întârzierile. Lista respectivă poate fi modificată în funcție de evoluția pieței feroviare și de experiența dobândită de organismele de reglementare, de administratorii infrastructurii și de întreprinderile feroviare. Modificările ar trebui să vizeze adaptarea categoriilor la cele mai bune practici utilizate în industria de profil.

La articolul 35 alineatele (1) și (2) au fost preluate dispoziții de la articolul 11 alineatele (1) și (2) din Directiva 2001/14/CE a Parlamentului European și a Consiliului din 26 februarie 2001 privind alocarea capacităților de infrastructură feroviară, tarifarea utilizării infrastructurii feroviare și certificarea în materie de siguranță. Cu toate acestea, dispozițiile detaliate din anexa VI au fost stabilite pentru prima dată în Directiva 2012/34/UE.

Statele membre aveau obligația ca, până la 16 iunie 2015, să asigure intrarea în vigoare a actelor cu putere de lege și a actelor administrative necesare pentru a se conforma directivei. Nu toate statele membre și-au îndeplinit la timp această obligație. În anumite state membre, procesul de transpunere nu era încă finalizat nici la începutul anului 2017.

În temeiul articolului 35 alineatul (3), Comisia poate acționa în funcție de evoluția pieței feroviare și de experiența dobândită de organismele de reglementare, de administratorii infrastructurii și de întreprinderile feroviare. Având în vedere întârzierile în materie de transpunere și faptul că directiva trebuia transpusă doar până în iunie 2015, experiența actuală nu justifică revizuirea anexei VI. Prin urmare, nu a fost adoptat până în prezent niciun act delegat în acest domeniu.

În acest context, ar trebui remarcat faptul că categoriile de întârzieri prevăzute în anexa VI se bazează pe un document al Uniunii Internaționale a Căilor Ferate (UIC) intitulat Assessment of the performance of the network related to rail traffic operation for the purpose of quality analyses - delay coding and delay cause attribution process („Evaluarea performanțelor rețelei în ceea ce privește operațiunile de trafic feroviar, în scopul efectuării analizelor de calitate - procedura de codificare a întârzierilor și de atribuire a cauzelor întârzierilor”). Având în vedere faptul că UIC este organizația mondială pentru cooperarea în sectorul transportului feroviar, acest document reflectă cele mai bune practici internaționale din sectorul respectiv. Documentul a fost adoptat pentru prima dată în 1990 și, de atunci, a fost modificat de patru ori. Aceste modificări sugerează faptul că abordarea sectorului evoluează în acest domeniu și că, prin urmare, legislația relevantă ar trebui revizuită dacă este necesar. Prin urmare, Comisia ar putea fi nevoită să utilizeze această competență în anii următori.

Competențele menționate la articolul 43 alineatul (2)

Articolul 43 prevede obligația administratorilor infrastructurii de a respecta calendarul procesului de alocare stabilit în anexa VII la directivă.

În temeiul articolului 43 alineatul (2), Comisia poate adopta acte delegate de modificare a anexei VII. După consultarea tuturor administratorilor infrastructurii, Comisia poate modifica anexa VII pentru a ține seama de considerațiile operaționale din cadrul procesului de alocare. Respectivele modificări trebuie să se bazeze pe necesități, având în vedere experiența dobândită, pentru a asigura un proces de alocare eficient și pentru a răspunde preocupărilor operaționale ale administratorilor infrastructurii.

La articolul 43 și în anexa VII au fost preluate dispoziții de la articolul 18 din Directiva 2001/14/CE și din anexa III la aceasta. Dispozițiile respective sunt identice, cu câteva excepții.

Până recent, în afară de normele de bază privind elaborarea graficelor de circulație, prevăzute în Directiva 2012/34/UE (și anterior în Directiva 2001/14/CE), cadrul juridic al UE pentru alocarea capacității era destul de rudimentar, iar sectorul nu a fost în măsură să definească singur o abordare comună cuprinzătoare.

RailNetEurope (RNE), organizația administratorilor infrastructurii care se ocupă cu aspectele legate de alocarea capacității, a elaborat unele orientări și proceduri în acest domeniu. De exemplu, în 2013, RNE a adoptat documentul intitulat Guidelines for coordination/publication of planned temporary capacity restrictions („Orientări privind coordonarea/publicarea restricțiilor temporare planificate în materie de capacitate”), care a fost revizuit în 2015. Cu toate acestea, RNE nu dispune de mijloacele necesare pentru a asigura aplicarea orientărilor sale și, prin urmare, punerea lor în aplicare poate fi întârziată sau blocată de administratorii individuali ai infrastructurii. Mai mult decât atât, RNE nu deține competența de a verifica în mod sistematic conformitatea cu orientările sale și nici nu publică informații în acest sens.

Începând de la sfârșitul anului 2015, toate coridoarele de transport feroviar de marfă (RFC - rail freight corridors) au utilizat un cadru comun de alocare a capacității. Acest cadru, adoptat de comitetele executive ale coridoarelor, se aplică trenurilor de marfă care utilizează capacitatea oferită de ghișeul unic al coridorului corespunzător (COSS - corridor one-stop-shop).

În cadrul elaborării unui act delegat din ianuarie 2016, Comisia a optat pentru un proces prin care întreprinderile feroviare și administratorii infrastructurii să poată fi consultați independent unii de ceilalți. Colaborând îndeaproape cu părțile interesate, Comisia a identificat mai multe aspecte care urmau să fie abordate în actul delegat.

Comisia a consultat întreprinderile feroviare, în special pe cele implicate în transportul internațional, în legătură cu problemele întâmpinate de acestea în ceea ce privește punerea în aplicare și elaborarea graficelor de circulație. Această abordare le-a permis și întreprinderilor mai mici să facă schimb de opinii și să prezinte constrângerile operaționale existente.

În același timp, Comisia a consultat administratorii infrastructurii cu privire la calendarul procesului de alocare a capacității. Acest aspect a fost discutat, de asemenea, cu statele membre, în prima jumătate a anului 2016, și în cadrul reuniunilor bilaterale cu organismele reprezentative, în perioada iunie-noiembrie 2016.

În iulie 2016, Comisia a publicat o cerere de experți, în vederea formării, în cadrul grupului de experți privind accesul la piața transportului feroviar (GERM - group of experts on rail market access), a unui subgrup care să examineze elaborarea graficelor de circulație.

Din discuțiile cu părțile interesate a reieșit că ar putea fi necesar ca dispozițiile privind alocarea capacității din anexa VII să fie completate pentru a se ține seama de nevoia unor întreprinderi feroviare de a rezerva capacitate mai des decât o singură dată pe an și pentru a se stabili termene mai satisfăcătoare în ceea ce privește furnizarea de informații, organizarea de consultări și coordonarea cu privire la restricțiile temporare în materie de capacitate.